चंडीगढ़। बिजली गुल होने से सेक्टर-22/23 लाइट प्वाइंट पर जाम लग गया। वाहन चालक हार्न पर हार्न बजाने में लगे थे, जबकि यातायात कंट्रोल करने के लिए कोई ट्रैफिक कर्मी लाइट प्वाइंट पर मौजूद नहीं था। मंगलवार शाम करीब सात बजे सेक्टर-22/23 लाइट प्वाइंट पर उस समय जाम की स्थिति बन गई जब संत बापू आशाराम जी की शोभायात्रा सेक्टर-23 के मुनि जी के मंदिर से निकली। ट्रैफिक लाइट बंद होने के कारण सेक्टर-16 क्रिकेट स्टेडियम से सेक्टर-22 लाइट प्वाइंट की तरफ जाने वाली सड़क पर और किसान भवन से सेक्टर-23 लाइट प्वाइंट तक गाड़ियों की लंबी कतार लग गई। मौके पर मौजूद पुलिस जवानों ने बड़ी मुश्किल से स्थिति को संभाला। इसके बाद अरोमा लाइट प्वाइंट पर जाम लगा। ट्रैफिक पुलिस ने मेनुअल तरीके से वाहनों को निकाला।